Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 148/14/4402	Levice, 24.10.2014
EEČ : 2-31-147-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 155 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno d (§ 9 odsek 1 písmeno e) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX

trestné stíhanie vedené proti obvinenému XXXXX, narodenému XXXXX v Leviciach, bytom XXXXX XXXXX pre pokus zločinu ublíženia na zdraví podľa § 14 odsek 1 Trestného zákona k § 155 odsek 1 ktorého sa mal  dopustiť tým spôsobom, že 
dňa 17.02.2014 v presne nezistenom čase o 15.00 h pred rodinným domom č. 115 v obci XXXXX pred dverami, na ktoré niekoľkokrát klopal rukami poškodený XXXXX,  z vnútra otvoril XXXXX a následne bez slova udrel so šablou XXXXX do oblasti hlavy, čím svojim konaním spôsobil poškodenému XXXXX sečnú ranu ľavej spánkovo-temennej oblasti hlavy s primeranou dobou liečby a práceneschopnosti v trvaní do 7 dní, čím mohlo dôjsť k ohrozeniu životne dôležitého orgánu - mozgu,

lebo je trestné stíhanie neprípustné podľa § 9 odsek 1 písmeno e

Odôvodnenie:
Vyšetrovateľ Okresného riaditeľstva PZ, Odboru kriminálnej polície v Leviciach uznesením sp. zn. ORP-148/1-VYS-LV-2014 zo dňa 17. 02. 2014 podľa § 199 odsek 1 Trestného poriadku začal trestné stíhanie a následne uznesením pod tou istou spisovou značkou zo dňa 16. 06. 2014 podľa § 206 odsek 1 Trestného poriadku vzniesol obvinenie XXXXX pre pokus zločinu ublíženia na zdraví podľa § 14 odsek 1 Trestného zákona k § 155 odsek 1 Trestného zákona, ktorého sa mal dopustiť na skutkovom základe  uvedenom vo výrokovej časti citovaného  uznesenia.
Po skončení vyšetrovania bol k veci sa vzťahujúci vyšetrovací spis predložený tunajšej prokuratúre spolu s návrhom na konanie o dohode o vine a treste.

Vzhľadom na splnenie zákonných podmienok bol návrh policajta akceptovaný a dňa 26.09.2014 bol obvinený prokurátorom tunajšej prokuratúry predvolaný za účelom konania dohody o vine a treste, ktoré sa malo konať dňa 13.10.2014. Následne prostredníctvom vrátenej poštovej doručenky s oznamom „adresát zomrel“ bol na základe žiadosti dozorujúceho prokurátora Matričným úradom v Šahách dňa 20.10.2014 predložený originál úmrtného listu obvineného XXXXX. 
V predmetnej veci boli vypočutí obvinený XXXXX, poškodený XXXXX a svedkyňa XXXXX, znalec XXXXX ako aj splnomocnený zástupca poškodeného - XXXXX (Dôvera ZP a.s, Nitra). K veci bol ďalej zabezpečený vyšetrovací spis ORP-148/1-VYS-LV-2014, znalecký posudok XXXXX a XXXXX k duševnému stavu obvineného a správy o povesti obvineného. 
Z takto vykonaného dokazovania bolo zistené, že skutok sa stal tak, ako je to uvedené vo výrokovej časti tohto uznesenia, pričom sám obvinený sa pri výsluchu k spáchaniu skutku v plnej miere doznal, keď uviedol, že v inkriminovaný deň v čase od 14.30 h do 15.00 h mal v ruke malú tenkú hrdzavú šabľu, s ktorou a udrel po hlave XXXXX uviedla, že obvinený niekedy v mesiaci február 2014 udrel s mečom v ruke poškodeného XXXXX po ľavej strane hlavy, teda z boku. Zo znaleckého posudku XXXXX a XXXXX vyplýva, že obvinený v čase skutku mohol ovládať svoje konanie, pričom jeho ovládacie schopnosti boli nevýznamne znížené. Vychádzajúc z výsledkov vykonaného dokazovania je potrebné prijať záver, že obvinený ako trestne zodpovedný subjekt  bol si vedomý toho, že zaútočil na poškodeného XXXXX, takým spôsobom, že mu spôsobil sečnú ranu ľavej spánkovo - temennej oblasti hlavy, pričom v prípade použitia väčšej intenzity útoku vzhľadom k použitému predmetu útoku (šabľa s rukoväťou 12 cm, čepeľ 68 cm) by mohlo dôjsť ku krvácaniu medzi mozgové obaly s ohrozením životne dôležitého orgánu - mozgu.
Podľa § 215 odsek 1 písmeno d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.
Podľa § 9 odsek 1 písmeno d/ Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.
Vykonaným dokazovaním bolo jednoznačne preukázané, že obvinený sa dopustil skutku tak, ako je to uvedené vo výrokovej časti uznesenia, čím naplnil zákonné znaky skutkovej podstaty uvedeného zločinu ako trestne zodpovedný subjekt, a zároveň bolo preukázané, že obvinený zomrel.    Z toho dôvodu bolo potrebné zastaviť trestné stíhanie v zmysle § 215 odsek 1 písmeno d/ Trestného poriadku s poukazom na § 9 odsek 1 písmeno d/ Trestného poriadku. 
Vychádzajúc zo všetkých uvedených skutočností bolo potrebné rozhodnúť tak, ako je to uvedené vo výrokovej časti uznesenia, 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Šedivý
prokurátor